Diari Oficial de la Generalitat Valenciana


Sumari del DOGV 9031, del 27-02-2021 (2021/1932)

RESOLUCIÓ de 26 de febrer de 2021, de la consellera de Sanitat Universal i Salut Pública, per la qual s'estableixen mesures relatives a l'ús de la màscara per a la contenció del brot epidèmic de la pandèmia de Covid-19
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9031

Data del DOGV
:   27-02-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/1932


Data del document
:   26-02-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Sanitat Universal i Salut Pública
    * malaltia infecciosa
    * legislació
    * política sanitària
    * salut pública

RESOLUCIÓ de 26 de febrer de 2021, de la consellera de Sanitat Universal i Salut Pública, per la qual s'estableixen mesures relatives a l'ús de la màscara per a la contenció del brot epidèmic de la pandèmia de Covid-19 [2021/1932]  
Antecedents de fet  
  
L'evidència científica considera que el SARS-CoV-2 pot transmetre's de persona a persona per diferents vies, sent la principal la inhalació d'aerosols respiratoris o partícules de major grandària emesos per una persona. La concentració i grandària dels aerosols generats depén de l'activitat desenvolupada, sent mínim en respirar de manera tranquil·la, i progressivament major en conversar en veu baixa, veu alta, cridar, cantar, tossir i fer activitats físiques intenses.  
Aquesta mateixa evidència científica assenyala que l'ús de màscares pot disminuir l'alliberament al medi ambient de gotes respiratòries produïdes per aqueixos mateixos motius, en respirar, parlar, cridar, tossir o esternudar.  
Per això es considera que l'ús de la màscara és una mesura important de prevenció de la infecció per coronavirus i de la seua transmissió, sense que de cap manera haja d'anar associat a garantir altres bones pràctiques i mesures generals d'higiene i distància interpersonal.  
Una mesura important per a totes les persones, inclosa també la població infantil i juvenil en aquelles activitats de major concentració i acostament com són les d'oci i entreteniment, no sols restringint-li a l'àmbit docent on és obligatori l'ús de la màscara, postura avalada per informe de la subdirecció general de promoció de salut i prevenció de la direcció general amb competències en matèria de salut pública, de data 26 de febrer de 2021.  
En aquesta etapa, és essencial aprofundir en la necessitat d'un comportament social compromés en la lluita contra la pandèmia, fonamentat, entre altres mesures bàsiques, en l'ús de màscara com a mesura de protecció individual i col·lectiva en el desenvolupament de les activitats que poden generar més risc de transmissió.  
No obstant això, la detecció de brots amb els nous ceps del virus i l'existència encara de casos corresponents a persones asimptomàtiques obliga a reforçar les condicions d'ús de les mesures de protecció i, específicament, l'ús de la màscara, que s'ha d'establir amb caràcter obligatori en la via pública, en els espais a l'aire lliure i en qualsevol espai tancat d'ús públic o que es trobe obert al públic, deslligat del manteniment de la distància física interpersonal de seguretat.  
Amb aquesta previsió quant a l'ús de la màscara, es pretén minimitzar el risc de transmissió comunitària del virus SARS-Cov-2, sense recórrer a altres mesures més dràstiques. Aquesta previsió s'estableix sense perjudici del manteniment de la regulació de l'ús de la màscara en els mitjans de transport en allò que no s'opose.  
Tampoc es modifica el règim d'exempcions, per raons personals i de la naturalesa de l'activitat, de l'obligatorietat de l'ús de màscara. A més, s'estableix com a recomanació, l'ús de la màscara en els espais privats, tant oberts com tancats, quan existisquen reunions o una possible confluència de persones no convivents, encara que puga garantir-se la distància mínima interpersonal de seguretat.  
Per tot això es fa necessari ordenar de manera individual aquesta mesura per a la contenció del brot epidèmic de la pandèmia de Covid-19, com a mesura especial preventiva i de protecció respiratòria enfront de l'exposició del coronavirus.  
  
Fonaments de dret  
  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11 a) de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 1 que «amb la finalitat de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat».  
3. La Llei 33/2011, de 4 d'octubre, General de Salut Pública, per part seua, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei».  
4. L'article 86.2.b de la Llei de Salut de la Comunitat Valenciana, de regulació de les mesures especials cautelars i definitives, assenyala: «Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran procedir a l'adopció de les mesures especials que siguen necessàries per a garantir la salut i seguretat de les persones, que tindran caràcter cautelar o, després del corresponent procediment contradictori, caràcter definitiu.  
5. L'Acord de 19 de juny de 2020, del Consell, sobre mesures de prevenció enfront de la Covid-19, assenyala que cap l'adopció de mesures extraordinàries en salvaguarda de la salut pública a causa de la pandèmia per coronavirus SARS-CoV2 per part de la Conselleria de Sanitat Universal i Salut Pública. De manera exacta l'Acord disposa:  
«Seté. Seguiment  
Les mesures preventives recollides en aquest acord seran objecte de seguiment per a garantir la seua adequació a la situació epidemiològica i sanitària. A aquest efecte, podran ser modificades o suprimides mitjançant acord del Consell o resolució de la persona titular de la Conselleria de Sanitat Universal i Salut Pública.  
Així mateix, correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que siguen necessàries».  
  
Sobre la base de l'exposat, de conformitat amb l'article 81.1 b) de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer  
Establir les següents mesures en l'ús de la màscara per a la contenció del brot epidèmic de la pandèmia de Covid-19:  
1. Les persones de sis anys d'ara en avant estan obligades a l'ús de màscara en la via pública, en els espais a l'aire lliure i en qualsevol espai tancat d'ús públic o que es trobe obert al públic, amb independència del manteniment de la distància física interpersonal de seguretat.  
L'ús de la màscara també és obligatori en els mitjans de transport, tant de transport aeri, marítim, amb autobús, o per ferrocarril, així com en els transports públics i privats complementaris de viatgers en vehicles de fins a nou places, inclòs el conductor, si els ocupants dels vehicles de turisme no conviuen en el mateix domicili.  
  
2. L'obligació continguda en l'apartat anterior no serà exigible per raons personals i de la naturalesa de l'activitat, en els casos següents:  
a) Per a les persones que presenten algun tipus de malaltia o dificultat respiratòria que puga veure's agreujada per la utilització de la màscara o que, per la seua situació de discapacitat o dependència, no disposen d'autonomia per a llevar-se la màscara o bé presenten alteracions de conducta que facen inviable la seua utilització.  
b) En el cas d'exercici físic o pràctica esportiva individual a l'aire lliure, en els supòsits de força major o situació de necessitat o quan, per la pròpia naturalesa de les activitats, l'ús de la màscara resulte incompatible d'acord amb les indicacions de les autoritats sanitàries.  
3. S'entendrà complida l'obligació a què es refereix aquesta resolució, mitjançant l'ús de qualsevol mena de màscara, preferentment higièniques i quirúrgiques, que cobrisca nas i boca. S'observaran, en tot cas, les indicacions de les autoritats sanitàries sobre el seu ús.  
  
Segon. Perduda d'eficàcia.  
Queda sense efecte tot el que s'opose a la present resolució i en concret l'apartat 1.3. de l'annex I de l'Acord de 19 de juny, del Consell (DOGV 20.06.2020), i el punt 1 del resolc primer de la Resolució de 25 de febrer de 2021, de la consellera de Sanitat Universal i Salut Pública, per la qual s'acorden noves mesures, a conseqüència de la situació de crisi sanitària ocasionada per la Covid-19 (DOGV 26.02.2021).  
  
  
Tercer. Col·laboració.  
Sol·licitar per al compliment de la present resolució, la col·laboració de la Delegació del Govern de la Comunitat Valenciana i dels Ajuntaments de la Comunitat Valenciana, a l'efecte de cooperació, en el seu cas, a través dels cossos i forces de seguretat i de la policia local, per al control i aplicació de les mesures adoptades.  
  
Quart. Règim sancionador.  
L'incompliment de les mesures de la present resolució quedarà subjecte al procediment de l'activitat inspectora i al règim sancionador establit en el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores dels mesures de prevenció davant la Covid-19.  
  
Cinqué. Eficàcia i vigència.  
La present resolució produirà efectes des del dia de la seua publicació en el Diari Oficial de la Generalitat Valenciana, fins que es modifique o es deixe sense efecte.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 26 de febrer de 2021.- La consellera de Sanitat Universal i Salut Pública: Ana Barceló Chico.